Omnibus presentes litteras inspecturis Petrus decanus et capitulum capelle ducis Diuionensis Lingonensis dyocesis salutem in Domino sempiternam. Nouerit uniuersitas uestra quod nos unanimiter et concorditer pro utilitate ecclesie nostre uendidimus et concessimus ac uendimus et concessimus Gyloni curato de Genreyo ad uitam suam solum modo panem et uinum quem et quod unus ex nobis a prima die dominica aduentus Domini usque ad octabas resurrectionis Domini percipere consueuit in ecclesia nostra siue de bonis ecclesie nostre item et sexdecim libras Uiennensium et duodecim libras cere et quatuor libras piperis percipiendas et habendas annuatim quamdiu idem Gylo uixerit hiis terminis scilicet in quindena Omnium Sanctorum quatuor libras Uiennensium tres libras cere et unam libram piperis; et in quindena Ascensionis Domini quatuor libras Uiennensium tres libras cere et unam libram piperis; et in quindena Assumptionis Beate Marie Uirginis quatuor libras Uiennensium tres libras cere et unam libram piperis. Item et quadraginta solidos Diuionenses currentium dix et huitains ad Uiennenses percipiendos et habendos annuatim quamdiu idem Gylo uixerit in quindena Ascensionis Domini ratione uinee quam quilibet nostrum hoc de prebenda capelle predicte et ex hiis omnibus dictum Gylonem ad uitam suam inuestiuimus promittentes bona fide unanimiter et concorditer predicta omnia et singula dicto Gyloni annis singulis quamdiu uixerit absque aliquo seruicio in dicta ecclesia faciendo modo promisso et dictis terminis aut eius mandato reddere pacifice et quiete. Et super predictis omnibus et singulis predicto Gyloni quamdiu uixerit et ubicumque fuerit garantiam portare contra omnes; et ad hoc obligamus successores nostros et bona omnia ecclesie nostre mobilia et immobilia presentia et futura quecumque sint et ubicumque poterunt inueniri. Et est sciendum quod ratione predictorum idem Gylo non tenetur deseruire sine aliquod seruitium facere in ecclesia memorata. Quam uenditionem dicto Gyloni fecimus pretio ducentarum librarum Uiennensium de quibus ab ipso plenam perfectam et integram solutionem recepimus et habuimus in pecunia numerata et quas in usus et utilitatum ecclesie nostre confitemur totaliter esse uersas; exceptioni non numerate et non recepte pecunie et non conuerse totaliter in usus et utilitatem ecclesie nostre expresse renunciantes. In quorum omnium testimonium litteris istis sigilla nostra apposuimus. Actum datum et sigillatum in capitulo nostro anno Domini millesimo ducentesimo septuagesimo primo die Jouis ante Natiuitatem Beate Uirginis Marie.